“Hoe lank gaan ons hulle nog entertain?” – Eldridge Jason oor #FeesMustFall-studente | LAPA Uitgewers
“Hoe lank gaan ons hulle nog entertain?” – Eldridge Jason oor #FeesMustFall-studente
by LAPA Uitgewers on Nov 18th, 2015 Tweet
“Vir baie van die studente wat hul akademiese jaar met lof agter die rug wil kry, is die dinge wat homself by die Universiteit van Wes-Kaapland (UWK) afspeel, ‘n hashtag-nagmerrie.”
Só skryf Eldridge Jason in ‘n artikel vir LitNet waarin hy besin oor die langdurende protes op Suid-Afrikaanse universiteitskampusse, met spesifieke verwysing na die UWK. Die bekroonde outeur van Gerook, wat al vir etlike jare as joernalis werk, sê hy verstaan dat dinge vir die studente uiters moeilik is en erken dat hy aanvanklik simpatie gehad het met die #FeesMustFall-beweging, maar hy vra nou:
“Hoe lank gaan ons hulle nog entertain?”
Lees Jason se artikel om sy grief te verstaan:
Hulle bemors eksamenlokale, jaag studente uit koshuise en begin geboue afbrand.
Hulle begin teister diegene wat opvoeding as die sleutel uit hul armoedige omstandighede sien.
Hulle bedek hul gesigte, rand sekuriteitswagte aan en saai vrees onder diegene wat net ‘n gelerentheid agter hul naam wil kry.
Húlle is die educational terrorists. Sonder ‘n education.
En hierdie hashtag hulle, het nie meer my simpatie nie.
Lees ‘n onderhoud met Jason waarin hy meer vertel oor Gerook:
Waarom het jy besluit om Gerook te skryf?
Gerook was ‘n gedagte wat lank in my kop rondgedwaal het. Ek was self jare lank in die dwelmlyne en nie skaam om dit te sê. Die trots lê natuurlik in die wete dat ek nou al vyf jaar lank skoon is. Maar ná ek na soberheid teruggekeer het, het ek gedink, ek sit met al die wonderlike én horrific dinge wat ek deurgemaak en aanskou het. En só baie jongmense val in die dwelmstrik en weet nie hoe om daar uit te kom nie. So ek wou ‘n anderse verhaal skryf, iets wat ver van ‘n preek af is en waar ek veral deur middel van storytelling jong mense kan wys hoe dinge verkeerd kan loop as jy met die dwelmduiwel swaarde kruis.
Wie is die ideale leser vir Gerook?
Die boek is gemik op tieners vanaf die ouderdom van 13 jaar. Maar ek sou dit ook aanbeveel vir veral ouers sodat hulle ‘n blik kan hê op die weë van die dwelmwêreld en waarmee kinders wat met drugs eksperimenteer hul eintlik besig hou. So sonder om op hul kinders te spioeneer, kan hulle Gerook lees!
Lees verder: Maggie Marx gesels met Eldridge Jason oor sy jeugboek Gerook
Cats: Afrikaans, Current Events, Fiction, South Africa, Youth
Tags: #FeesMustFall, Afrikaans, Current Events, Eldridge Jason, Fees Must Fall, Fiction, Gerook, Hashtag Activism, LAPA Uitgewers, Maggie Marx, Onderhoude, Protes, South Africa, Studente, Universiteit van Wes-Kaapland, UWK, Youth
« Kom vier Die Suid-Afrikaanse vis- en seekoskookboek met Susina Jooste en Henk Stander in Stellenbosch
Alles wat jy benodig om jou passie vir hekel behoorlik aan te wakker »